b"\n_START_ARTICLE_\nMar del Sud\n_START_SECTION_\nHist\xc3\xb2ria\n_START_PARAGRAPH_\nL'\xc3\xa0mbit geogr\xc3\xa0fic que abasta el Mar del Sud \xc3\xa9s hist\xc3\xb2ricament imprec\xc3\xads: inicialment indicava el mar costaner d'Am\xc3\xa8rica Central i del Nord, despr\xc3\xa9s ampliat al Pac\xc3\xadfic del Nord i, posteriorment, al Pac\xc3\xadfic del Sud.\n_START_SECTION_\nDescobriment\n_START_PARAGRAPH_\nAl segle XVI els espanyols anomenaven al mar costaner al nord de la Tierra Firme, \xc3\xa9s a dir l'Am\xc3\xa8rica del Sud, com a Mar del Norte. Vasco N\xc3\xba\xc3\xb1ez de Balboa tenia uns informes dels ind\xc3\xadgenes que explicaven que es podien trobar tresors d'or a les terres del sud, m\xc3\xa9s enll\xc3\xa0 de les muntanyes i el mar. Balboa va organitzar una expedici\xc3\xb3 que va sortir de Darien, va creuar l'istme de nord a sud i, el 25 de setembre del 1513, va anomenar les aig\xc3\xbces del golf de San Miguel com Mar del Zur, segons la grafia de l'\xc3\xa8poca. M\xc3\xa9s tard va rebre el t\xc3\xadtol d'Adelantado del Mar del Sur._NEWLINE_Des de M\xc3\xa8xic, Hern\xc3\xa1n Cort\xc3\xa9s organitza tres expedicions a les Filipines, fins que es consolida la ruta comercial del gale\xc3\xb3 de Manila. El nom de Mar del Sud s'est\xc3\xa9n per les rutes practicades pels espanyols: de nord a sud, com a mar costaner de M\xc3\xa8xic, Panam\xc3\xa0 i Per\xc3\xba, i d'est a oest, d'Acapulco a Manila._NEWLINE_Fernando Magallanes va ser el primer a creuar el Mar del Sud. Per\xc3\xb2 va passar moltes dificultats a l'estret de Magallanes i quan va sortir a mar obert, el 29 de novembre de 1520, es va trobar amb les aig\xc3\xbces calmades de la costa de Xile i el va anomenar Mar Pac\xc3\xadfico. A la cartografia van coexistir els dos noms: Mar del Zur a l'hemisferi nord, i Mare Pacificum a l'hemisferi sud.\n_START_SECTION_\nExploraci\xc3\xb3\n_START_PARAGRAPH_\nDurant els segles XVIII i XIX van ser els anglesos i francesos els que van acabar d'explorar i cartografiar l'oce\xc3\xa0. Per arribar-hi des d'Europa s'havia de fer un llarg viatge cap al sud superant dues fites marineres: creuar la l\xc3\xadnia (la l\xc3\xadnia equatorial) i doblar el cap (el cap d'Hornos). Els exploradors van seguir anomenant el Mar del Sud, en angl\xc3\xa8s South Sea i en franc\xc3\xa8s Mer du Sud, i les illes que anaven descobrint eren les illes dels Mars del Sud. En els mapes es va comen\xc3\xa7ar a utilitzar els dos noms, Mar del Sud i Mar Pac\xc3\xadfic, sense distinci\xc3\xb3 i com a sin\xc3\xb2nims._NEWLINE_L'angl\xc3\xa8s James Cook, sorpr\xc3\xa8s de l'extensi\xc3\xb3 de la cultura i llengua polin\xc3\xa8sia, utilitza l'expressi\xc3\xb3 d'illes del Mar del Sud amb un sentit cultural referit a la Polin\xc3\xa8sia. En el seu segon viatge havia explorat els l\xc3\xadmits meridionals de l'oce\xc3\xa0 tocant l'Ant\xc3\xa0rtida, i en el tercer i \xc3\xbaltim viatge explora els l\xc3\xadmits septentrionals cercant el suposat pas del nord-oest cap a l'oce\xc3\xa0 Atl\xc3\xa0ntic. A la seva mort es publica la relaci\xc3\xb3 del tercer viatge utilitzant el nom d'oce\xc3\xa0 Pac\xc3\xadfic. R\xc3\xa0pidament es va comen\xc3\xa7ar a utilitzar als mapes el nom de Pac\xc3\xadfic per tot l'oce\xc3\xa0 com a nom cient\xc3\xadfic llatinitzat, deixant el nom de Mar del Sud com a nom vulgar.\n_START_SECTION_\nLiteratura\n_START_PARAGRAPH_\nAlhora que els ge\xc3\xb2grafs abandonaven el nom de Mar del Sud, comen\xc3\xa7ava un g\xc3\xa8nere literari de viatges, d'aventures i romanticisme amb la denominaci\xc3\xb3 de Mars del Sud com a lloc literari situat a les illes del Pac\xc3\xadfic sud i equatorial: Herman Melville (Omoo, A Narrative of Adventures in the South Seas, 1847), Pierre Loti, Robert Louis Stevenson (In the South Seas, 1890), Jack London (South Sea Tales, 1911), i molts altres fins a l'actualitat, Josep Maria de Sagarra (La ruta blava, viatge a les Mars del Sud, 1964).\n_START_SECTION_\nMite dels Mars del Sud\n_START_PARAGRAPH_\nEls primers exploradors ja van fer unes descripcions paradis\xc3\xadaques de les illes. El primer a descriure'l va ser el portugu\xc3\xa8s Quir\xc3\xb3s, per\xc3\xb2 s\xc3\xb3n el franc\xc3\xa8s Bougainville i els companys de viatge de Cook els que provoquen una enorme expectaci\xc3\xb3 a Europa. Descrivien un parad\xc3\xads terrenal relacionat amb els mites grecoromans: el jard\xc3\xad de l'Ed\xc3\xa8n, l'Arc\xc3\xa0dia, els camps Elisis, la deessa de l'amor Venus. Eren unes illes f\xc3\xa8rtils, de vegetaci\xc3\xb3 exuberant, d'abundant aliment, amb una societat amable, acollidora, desinhibida sexualment i una poblaci\xc3\xb3 feli\xc3\xa7, saludable._NEWLINE_Amb les morts de Cook i de La P\xc3\xa9rouse es mostra l'aspecte menys id\xc3\xadl\xc2\xb7lic: guerrers ferotgement tatuats, can\xc3\xadbals, tab\xc3\xbas, volcans, tifons... Amb l'amotinament de la Bounty es donen els elements que despr\xc3\xa9s s'utilitzaran a la literatura: romanticisme, aventura, viatge, robinsons."